“หมอสุวิน” พลิกลิ้น! ประกาศซื้อหุ้นคืนหลังก่อนหน้านี้ลั่นไม่มีนโยบาย โวมีเงินสดพันล้าน
"หมอสุวิน" พลิกลิ้น! ประกาศซื้อหุ้นคืนหลังก่อนหน้านี้ลั่นไม่มีนโยบาย โวมีเงินสดพันล้าน
6 ก.ค. 2561

สืบเนื่องจากก่อนหน้านี้ ราคาหุ้น บริษัท บิวตี้ คอมมูนิตี้ จำกัด (มหาชน) หรือ BEAUTY ได้ปรับตัวลดลงมาอย่างต่อเนื่อง ตั้งแต่วันที่ 3 ก.ค.61 โดยในวันที่ 4 และ 5 ก.ค. ที่ผ่านมา ราคาหุ้นปรับตัวลดลงจนไปทำจุดต่ำสุดของวัน (Floor) จากประเด็นที่ผู้บริหารออกมายอมรับว่าผลการดำเนินงานไตรมาส 2/61 จะต่ำกว่าที่คาดการณ์ไว้
ตามการรายงานข่าวก่อนหน้านี้ : BEAUTY รับรายได้ Q2 พลาดเป้า ฉุดหุ้นร่วง 21% หลุด 10 บ. ทำ “นิวโลว์” ในรอบกว่า 1 ปี
ล่าสุดวันนี้ (6 ก.ค.61) นายแพทย์สุวิน ไกรภูเบศ ประธานเจ้าหน้าที่บริหาร BEAUTY เปิดเผยว่า บริษัทเตรียมเสนอขออนุมัติต่อที่ประชุมคณะกรรมการบริษัทเพื่อขอซื้อหุ้นคืนในวันจันทร์ที่ 9 ก.ค.นี้ เนื่องจากมีความเชื่อมั่นแนวโน้มการเติบโตของบริษัท และเห็นว่าราคาหุ้นลดต่ำกว่าปัจจัยพื้นฐาน โดยเหตุผลในการซื้อหุ้นคืนดังกล่าว เพื่อเป็นการบริหารสภาพคล่องส่วนเกินของบริษัทอย่างมีประสิทธิภาพ
โดยปัจจุบันบริษัทมีกระแสเงินสดในมือกว่า 1,000 ล้านบาท ซึ่งมีศักยภาพเพียงพอที่จะใช้ในการลงทุนอื่นๆรวมทั้งซื้อหุ้นคืน
ทั้งนี้เป็นที่น่าสังเกตว่า เมื่อวันที่  4 ก.ค. 61 นายแพทย์สุวิน ได้เปิดเผยในงานแถลงข่าวว่า บริษัทยังไม่มีแผนซื้อหุ้นคืนแม้ว่าราคาจะปรับลงไปมาก แต่จะเน้นการบริหารธุรกิจที่มีประสิทิภาพ เพื่อทำให้ผลประกอบการออกมาดีตามเป้าหมาย พร้อมทั้งยืนยันว่าตนเองและครอบครัวจะยังคงนโยบายที่จะถือหุ้น BEAUTY ไม่ต่ำกว่า 20% ต่อไป เพื่อให้มีอำนาจในการกำหนดนโยบายของบริษัท
โดยภายหลังจากบริษัทออกมาเปิดเผยแผนซื้อหุ้นคืน ได้ส่งผลให้ให้ราคาหุ้นปรับตัวพลิกบวกขึ้นในวันนี้ จนมาอยู่ที่ระดับ 8.20 บาท บวก 1 บาท หรือ 13.89% มูลค่าซื้อขาย 5.40 พันล้านบาท
 
 